Ontlasting-gooiers ‘geen gevaar vir gemeenskap’Foto: Ashley Mills, saairforce.co.za Die drie het in die Bellville-landdroshof verskyn waar hulle tot drie jaar huisarres gevonnis is. Landdros Nonkosi Saba het die beskuldigdes ook tot drie jaar tronkstraf gevonnis wat vir die volgende vyf jaar opgeskort is. Hulle is skuldig bevind vir die oortreding van die Wet op Burgerlike Lugvaart. Die voorwaarde van hul vonnis is dat hulle nie weer emmers menslike ontlasting by die lughawe of enige ander openbare plek mag uitgooi nie. Indien hulle hierdie voorwaarde oortree, sal die opgeskorte vonnis in werking tree en hulle vir die nuwe oortreding ook gevonnis word, het die landdros gewaarsku. Die drie beskuldigdes woon almal in informele nedersettings rondom Kaapstad. Draagbare toilette is aan die nedersettings verskaf, maar ŉ dispuut het tussen die nege beskuldigdes en ander inwoners ontstaan oor die munisipaliteit se skynbare verwaarlosing van sanitasie. Die landdros het gesê hoewel sy begrip het vir hul probleem, is daar ander wettige maniere om hul griewe aan te spreek. Sy het gesê die uitgooi van die emmers by die lughawe moet in ŉ ernstige lig beskou word. Dit het ŉ grootskaalse ontwrigting by die lughawe veroorsaak en die gebied moes afgebaken en skoongemaak word. Sy het gesê die mans kom almal uit armoedige omstandighede. Die rede vir hul optrede was om hul lot teenoor die wêreld te beklemtoon. “Hulle is nie ŉ gevaar vir hul gemeenskappe nie,” het sy gesê. Sy het ook gesê sy het gewonder hoe hulle dit reggekry het om die emmers vol ontlasting al die pad tot by die lughawe te dra. “Jul aksies was nie net ŉ verleentheid nie, maar ook ŉ skending van onskuldige mense se grondwetlike reg op menswaardigheid.”